**Fodvorter/vorter**

**Hvad er vorter?**

* Vorter er små knuder i huden. De fremkaldes af et virus, som får huden til at reagere.
* Vorter kan optræde overalt på kroppen, men ses hyppigst på hænder og fødder.
* De kan variere i størrelse fra 1 mm til over 1 cm. Nogle gange udvikles kun én eller to vorter. Af og til udvikles flere vorter på samme hudområde. Form og størrelse af vorterne kan også variere.
* Fodvorter adskiller sig ikke fra andre vorter, men kan være flade og brede, fordi man træder på dem. Hvis de sidder uheldigt på foden, kan de gøre ondt at gå på eller lave meget hård hud, der er ubehageligt at træde på.
* Vorter er sædvanligvis harmløse, men kan være grimme.
* Vorter forsvinder oftest efterhånden uden behandling.

**Smitter vorter?**

* Ja, men risikoen for at smitte andre med vorter er lille. Der kræves tæt kontakt hud mod hud. Der er størst risiko for at blive smittet med vorter, hvis huden er beskadiget, våd eller opblødt og i kontakt med ru overflader f.eks. i svømmehaller.
* Man kan også sprede vorterne fra et område på kroppen til et andet område. F.eks. kan vorterne spredes omkring negle, læber og omgivende hud, hvis man bider i vorterne på fingrene.
* Som hovedregel må man gå i svømmehallen, hvis man er i behandling – spørg evt. i svømmehallen du/I plejer at besøge.

**Skal man behandle, eller skal man lade være?**

* Er der stor risiko for at du smitter andre, fx i skolens omklædnings- og baderum eller i svømmehallen er der grund til behandling.
* Der er ikke grund til at behandle vorter, hvis de ikke giver anledning til gener.
* Vorter ses hyppigst hos børn og unge og ældre. Uden behandling vil de almindeligvis forsvinde i løbet af 6 – 12 måneder. De efterlader ingen ar.
* Behandling kan nogle gange få vorterne til at forsvinde hurtigere, men vortebehandling tager tid og kan være forbundet med smerter.

**Behandling**

I Lægehuset skrabes hård hud og vortens overflade af. Herefter fryses vorten med en iskold vatpind. Her kan også appliceres det vortemiddel du selv køber på apoteket. Vi tilbyder dog kun denne løsning til patienter, der ikke selv kan nå ned til vorten og ikke har nogen i husstanden, der kan hjælpe. Selv med frysning kan vortebehandling tage mange uger/måneder. Ved første behandling i Lægehuset lægges en plan for hvornår du igen skal komme hos os.

I håndkøb kan købes flere gode præparater, der er lige så effektive som frysning. Det drejer sig bl.a. om:

Vortefri

Vortex

Wartner

Vorteplaster

Ved hjemmebehandlingen følges vejledningen på det præparat du har købt.

Det er en god ide at tage fodbad og fjerne hård hud omkring vorten inden påsmøring/påsætning af plaster.

Hav tålmodighed!